Ligurian:
# Danila Oivê (1955)

A l’é prescidente do Salòtto Letteräio «Pen(n)isola San Marco» de Sestri Levante e a fa parte da giuria do Premmio Internaçionale de Poexia e Narrativa Giovanni Descalzo. A l’à esordio co-a scilloge de versci in lengua italiaña Sole di scirocco (Montedit), vinçitoa do Premio Internazionale Città di Monza 2002; l’é vegnuo apreuvo e cheuggeite premmio pubricæ da Montedit Voli nel profondo (vinçitoa do Premio Nazionale Francesco Moro, Pavia 2003); I giorni della merla (vinçitoa do Premio internazionale Città di Monza 2006); Le parole del vento (Premio Internazionale Città di Monza 2011); Il mio raccolto canto, (Premio Nazionale Città di Melegnano 2012). Inta collaña di _Ciottoli_, querni e coltua ligæ a-o territöio de Tregosa, a l’à pubricou doe scilloge che contëgne de poexie segge in zeneise che in italian: _Stella cometa à Tregosa_ e _Drito e reverso_. A-o propòxito da seu neccia de scrive in zeneise a dixe: «Me son missa à scrive in zeneise perché çerti regòrdi ligæ a-a mæ infançia e à çerte persoñe che n’à fæto parte m’ea cao de esprimmili inta mæ lengua do cheu e di affetti. Fin à pöchi anni fa ò parlou o zeneise in casa con mæ poæ ch’ò l’é mancou à novantequattr’anni». De lê o l’à scrito o Mario Dentone: «Son tante e compoxiçioin in zeneise da Oivê, e tutte conservan quello mondo piccin da vitta mæxima de l’autoa, e ògni recanto de mâ ò de bòsco, cà e giardin, inta poexia o se fa un pittin comme a cioenda leopardiaña, cösa picciña che peò a descciöde l’infinio, ch’o l’é dæto da-i regòrdi sensa zinâ, donde bollâse co-a feliçitæ retrovâ inte ògni verso, fiña inti momenti tristi, de dô e nostargia, perché a poexia a l’é consolaçion…». E o Francesco Mario Rossi: «versci da Danila Oivê, in lengua zeneise, an tutta a peculiaritæ da vea poexia. Se î traduxemmo in lengua italiaña vëgnan à ëse quarcös’atro, ciù freido, destaccou e sensa a melodia do son natuale… Coscì [in zeneise] nasce de assonanse, allitteraçioin, rimme con unna muxicalitæ ch’a l’à o savô “de unna vòtta”, ch’a reprodue i soin e o profummo do mâ, o franze de onde e o sciuscio do vento».

English translation:
# Danila Olivieri (1955)

She is president of the Literary Forum “Pen(n)isola San Marco” in Sestri Levante and a jury member of the Giovanni Descalzo International Poetry and Fiction Prize. He debuted with a sylloge of verse in the language: Sole di scirocco (Montedit), winner of the “Premio Internazionale Città di Monza” 2002; this was followed by the award-winning collections published by Montedit Voli nel profondo, (winner of the “Premio Nazionale Francesco Moro”, Pavia 2003); I giorni della merla, (winner of the “Premio Internazionale Città di Monza” 2006); Le parole del vento, (“Premio Internazionale Città di Monza” 2011); Il mio raccolto canto, (“Premio Nazionale Città di Melegnano” 2012). In _Ciottoli_ – a series cultural notebooks linked to the Trigoso area – she published two anthologies containing poems in both Genoese and Italian: _Stella cometa à Tregosa_ and _Drito e Reverso_. About her choice to write in Genoese, she says: “I started writing in Zeneise because I liked to express certain memories linked to my childhood and the people who were part of it in my language of the heart and affections. Until a few years ago, I spoke Genoese at home with my father, who passed away at the age of ninety-four”. Mario Dentone wrote of her: “Many of Olivieri’s compositions are in Genoese, and they all preserve that small world of the author’s own life, and every corner of the sea or forest, house and garden, in poetry becomes a bit like Leopardi’s hedge, a small thing that reveals the infinite, which is given by memories without a horizon, where one can dive with the happiness found in every verse, even in the sad moments of pain and nostalgia, because poetry is consolation…”. And Francesco Mario Rossi: “Danila Olivieri’s verses, in the Genoese language, have all the peculiarity of true poetry. If we translate them into Italian, they become something else, colder, more detached and without the melody of natural sound… Thus [in Genoese] assonances, alliterations, rhymes are born with a musicality that has the flavour of ‘once upon a time’, reproducing the sounds and scent of the sea, the flapping of the waves and the blowing of the wind”.